《昭君叹》
明代·孙蕡

忆初少小入宫时，风鬟雾鬓绿萎蕤。自言佳色已无匹，不谓官家犹未知。

十二琼楼动光彩，三千彩女妒娥眉。鸳帏不作春宵梦，红叶常题秋日诗。

画工不识嫣妍趣，却遣丹青故相误。买工不是吝黄金，黄金已尽相如赋。

早知容貌世稀有，临别夫君犹可顾。翻将寂寞倚门悲，啼向迢迢去乡路。

穹庐雪落似梨花，五月天山草未芽。镜玉尘昏孤凤影，臂红香冷守宫砂。

长门无复沾恩泽，绝域谁知有岁华。不恨胡沙埋绝色，还闻汉国选良家。

人言北狩封姑衍，尽日凝妆候金辇。憔悴虽缘别恨添，娉婷尚胜良家选。

五云迢迢山宛宛，日近长安一何远。新爱虽浓独自怜，旧恩未断谁能遣。

琵琶一曲苦从军，调苦单于醉不闻。霜压氍毹秋欲半，月低弦索夜将分。

溶溶泪湿龙香拨，冉冉愁看雁塞云。病里常思霍去病，梦中犹诅奉春君。

作者简介：（1334—1389）广东顺德人，字仲衍，号西庵。博学工诗文。明兵下广东，蕡为何真作书请降。洪武中历虹县主簿、翰林典雅。预修《洪武正韵》。出为平原簿，坐事被逮，罚筑京师城垣。旋得释。十五年，起苏州经历，坐累戍辽东。又以尝为蓝玉题画，论死。有《西庵集》。